**ŠPORTNO-REKREACIJSKI PARK ČEŠČA VAS –**

**PREGLED MOŽNIH DEJAVNOSTI, OBJEKTOV IN UREDITEV**

Spodaj so navedeni možni objekti, ureditve in dejavnosti, ki jih Mestna občina Novo mesto v tem trenutku predlaga za umestitev v severozahodni del ŠRP Češča vas (oz. v območje celotnega ŠRP Češča vas) ali pa tam že obstajajo. V posebni tabeli so ti objekti razvrščeni še glede na nujnost izvedbe (prioriteto) in s predlogi dimenzij.

**IGRA in ŠPORT:**

1. **Motorični – doživljajski park:**

Gre za parkovno ureditev z umeščenimi napravami za razvoj motorike in vadbo na prostem v pretežno leseni izvedbi. Naprave omogočajo raznovrstno gibanje uporabnika, aktiviranje različnih mišičnih skupin in razvoj boljše koordinacije telesa. Namenjene so vsem generacijam in različnim skupinam ljudi, tako rekreativcem kot športnikom, prav tako tudi ljudem s posebnimi potrebami.

Predvideti (rezervirati) je potrebno prostor za 25 do 35 vadbenih postaj skupni v velikosti od 5.000 do 15.000 m2 (podrobno se bo površina definirala v času priprave idejne zasnove). Glede na peti odstavek 3. člena Uredbe o razvrščanju objektov smatramo, da bo za ureditev potrebno pridobiti gradbeno dovoljenje (CC-SI klasifikacija 24122 - drugi gradbeni inženirski objekti za šport, rekreacijo in prosti čas - »otroška in druga javna igrišča«). Park bo izveden po fazah. Izdelovalec projektne dokumentacije (DGD in PZI) pregleda izbor certificiranih vadbenih postaj – naprav na tržišču, nato pa na podlagi uskladitve z naročnikom definira značilnosti oz. vrste posameznih naprav in njihovo ustrezno razmestitev v prostoru v sodelovanju z izdelovalcem idejne zasnove. Naprave naj bodo v čimvečji meri v leseni izvedbi. V osrednjem delu motoričnega – doživljajskega parka ali na robu se predvidi prostor za počitek z nekaj klopmi za manjšo skupino ljudi.

1. **Otroško doživljajsko igrišče:**

Veliko naj bo cca. 1500 - 3000 m2 z igrali oz. igralnimi sklopi za majhne in večje otroke. Nahaja se lahko zraven ali znotraj motoričnega – doživljajskega parka. Pregleda se izbor certificiranih igral in ureditev na tržišču, nato pa na podlagi uskladitve z naročnikom definira osnovne značilnosti oz. vrste posameznih igral in njihovo ustrezno razmestitev v prostoru. Predvidijo se igrala nove generacije, ki spodbujajo otrokove motorične spretnosti in domišljijo ter imajo poučno vrednost, hkrati pa so izdelana prvenstveno iz naravnih materialov. Del prostora se nameni prostemu ustvarjanju otrok z lesom in drugimi materiali pod nadzorom odraslih oseb (modelarstvo, gradnja manjših objektov, vrtnarjenje, ipd).

1. **Zunanja plezalna stena:**

Plezalna površina naj ima cca. 100 m2, namenjena naj bo začetnikom in izkušenim plezalcem. Lahko je del drugega objekta (npr. večnamenskega objekta) ali samostojni objekt (v tem primeru je potrebno predvideti prostor površine cca. 10x15 m = 150 m2).

1. **Notranja plezalna stena, igrala za otroke, fitnes in drugi športi**

Notranja plezalna stena in druge športne ureditve so namenjene športu in rekreaciji tudi v primeru slabega vremena, zato se predvidijo v večnamenskem objektu ali drugem (športnem) objektu.

1. **Poligon za pse (in druge živali):**

Iz Strategije razvoja turizma izhaja 'prostor za male živali', kjer je naveden 'razvoj novih vsebin za male živali in selitev storitvenih dejavnosti za živali na to lokacijo'. S tem je mišljen predvsem razvoj veterinarske oskrbe na tej lokaciji (omenjeno v nadaljevanju). Poleg tega naj se predvidi tudi poligon za živali v smislu prostora za šolanje psov, parka za živali, poligona z ovirami – agility, ipd.).

1. **Bazenski kompleks:**

Upošteva se površino in osnovno notranjo razporeditev v primeru zaprtega 50 m olimpijskega bazena s celotno infrastrukturo in servisom ter možnostjo odprtega pomožnega bazena.

1. **Igrišče za odbojko na mivki:**

Standardna dimenzija je 8x16 m = 128 m2

1. **Mini golf**
2. **(Trim otok):**

Opomba - zahteva po izvedbi trim otoka izhaja iz pogodbe MONM z ministrstvom za obrambo o brezplačnem prenosu zemljišč. Smatral se bo za izvedenega v sklopu motoričnega - doživljajskega parka, zato se trim otok posebej ne predvidi.

1. **Kotalkališče / drsališče:**

Standardna dimenzija kotalkališča je min. 20x40 m = 800 m2. Pozimi se predvidi uporaba kot drsališče.

1. **Adrenalinski / pustolovski park (prioritetno v nizki izvedbi):**

Različica tovrstnih ureditev bo izvedena v sklopu motoričnega parka, lahko pa se točkovno predvidi tudi kakšna tipična ureditev adrenalinski parkov, zlasti v povezavi z ohranjenimi drevesi.

**KONJENIŠTVO:**

1. **Jahalni krog (pot):**

Predvidena je vzpostavitev krožne jahalne poti znotraj območja obravnave, ki bo v uporabi tudi za obiskovalce območja (ne le za jahače). Velik del poti je že vzpostavljen – osrednja pot v smeri V – Z ter poti ob vojaških objektih v smeri S – J (skupaj približno 822 m). Del poti je ožjih (shojene poti), ki se po potrebi smiselno razširijo in utrdijo (skupaj približno 150 m). Na dveh lokacijah, ki sta razvidni iz grafike, ni krožne povezave ali je pot potrebna temeljite obnove (skupaj približno 150 m). Skupaj bi bilo tako urejenih dobrih 1100 m poti. Preveriti je potrebno stanje obstoječih poti ter s strani naročnika predlagane odseke za obnovo in novogradnjo.

1. **Dva objekta z boksi za konje:**

Gre za obstoječa nekdanja vojaška objekta. Na severnem objektu je predvidena obnova ostrešja. Predvidena je ohranitev boksov za konje za potrebe konjeniškega športa.

1. **Dve maneži:**

Gre za obstoječi maneži v zahodnem delu območja obravnave, ki se obnovita po potrebi. Preko južne maneže trenutno vodi Rudolfova pot (maneža ni zaprta), katere trasa se lahko prestavi na lokacijo med obe maneži.

1. **Pokrita jahalnica:**

Potreba je po povečanju obstoječe jahalnice ali postavitvi dodatne velikosti 25x50 m ali 20x40 m.

1. **Prostora za konje ob S in J objektu - vzhodno:**

Gre za obstoječi krožni ogradi vzhodno od obstoječih objektov s konji (vsak krožni prostor po cca. 200 m2).

1. **Veterinarska ambulanta (za konje) s prostorom za karanteno:**

Predvidi se ustrezen prostor bodisi znotraj večnamenskega objekta bodisi kot samostojni objekt.

1. **Prostor za konje ob S objektu – zahodno:**

Potrebna je obnova ograje.

**DRUŽENJE in IZOBRAŽEVANJE:**

1. **Učilnica na prostem:**

Namenjena bo predavanjem, delavnicam, team buildingom in podobnim druženjem na prostem. Ureditev naj bo preprosta v materialih (štori, klopi,…), vendar domiselna v smislu oblikovanja. Uredi se v obliki amfiteatra oz. krožnega prostora. Predvidi se nadstrešek nad delom ureditve za primer slabega vremena. Velikost ureditve predlagamo do 99 m2, ko tudi ni potrebno pridobivati gradbenega dovoljenja. Na območju učilnice ali v neposredni bližini se predvidi namestitev izobraževalnih tabel, lahko pa tudi ureditev za živali (npr. ptičja valilnica in krmilnica, prikaz bobrišča, ipd.).

1. **Piknik prostori:**

Na območju sta že 2 obstoječa prostora za druženje in piknike – eden ob lesenem družabno-gostinskem objektu, drugi zahodno od dveh objektov s konji. Predvidi naj se 2 do 3 nove lokacije z ožjim prostorom za druženje velikosti po cca. 50 m2. Vsak prostor naj ima kurišče in mizo s sedali, vse v trpežnih materialih in enostavni izvedbi. Lokacija prostorov naj se izbere glede na značilnosti bližnje okolice in ostalih predvidenih ureditev.

1. **Odprt prireditveni prostor za različne prireditve:**

Gre za obstoječ travnik vzhodno od družabno-gostinskega objekta, ki se ohranja v rabi za prireditve, druženja ipd.

1. **Družabno-gostinski objekt:**

Gre za obstoječ lesen objekt, ki se ohrani za namen družabnih prireditev v zaprtem prostoru, gostinske ponudbe ipd. Vzhodno od objekta so manjše sanitarije, ki so dolgoročno predvidene za obnovo (predvidoma na zahodni strani objekta).

1. **Večnamenska dvorana:**

Namenjena bi bila za predavanja, druženja, delavnice. Predvidi se znotraj večnamenskega objekta.

**ZAČASNO BIVANJE:**

1. **Sobe / apartmaji:**

Dopusti se možnost ureditve sob ali apatmajev glede na izkazane potrebe športnikov in ostalih obiskovalcev po občasnem bivanju, in sicer predvidoma znotraj večnamenskega objekta (mansarda).

1. **Mobilne hišice:**

Predvidi se rezervacija prostora za ustrezno število mobilnih hišic in pripadajočo infrastrukturo. V neposredni bližini se nahaja tovarna Adria Mobil.

**PARKIRANJE:**

1. **Parkirišče za osebna vozila:**

Predvidi se prostor za parkiranje ustreznega števila osebnih vozil. Del parkirišča je lahko v utrjeni travnati izvedbi. Preveri se umestitev bodisi ob glavni dostopni cesti v smeri Z-V bodisi vzporedno z vzhodnima vojaškima objektoma v smeri S – J.

1. **Parkirišče za avtodome in prikolice:** po nekaj PM
2. **Parkirišče za avtobuse:**

Ob velodromu bo parkiranje 'pod režimom', torej za napovedane prihode, zato je potrebno predvideti 1 – 3 mesta za avtobuse tudi na tem območju urejanja.

1. **Prostor za izposojo koles.**

**DRUGA INFRASTRUKTURA:**

1. **Javne sanitarije in info točka:**
* ob obstoječem družabno-gostinskem objektu:

vzhodno ob lesenem objektu so začasne manjše sanitarije, potrebne obnove ali novogradnje, namesto teh se predvidi lokacijo na zahodni strani objekta (cca. 5x10 m)

* v novem večnamenskem objektu (dolgoročno)
* ob motoričnem – doživljajskem parku v osrednjem delu območja (prioritetno):

Prioritetno bodo izvedene sanitarije z info točko ob motoričnem-doživljajskem parku. Poiskati je potrebno najbolj primerno lokacijo. Dolgoročno lahko postane ta objekt tudi del večnamenskega objekta, ko bo ta zgrajen. Predvidi se približno 50 m2 uporabne površine in nadstrešek. Glede na Uredbo o razvrščanju objektov smatramo, da bo za objekt potrebno pridobiti gradbeno dovoljenje (CC-SI klasifikacija 12740 – druge stavbe, ki niso uvrščene drugje - »javne sanitarije«). Iz cenovnega in praktičnega razloga je lahko objekt sestavljen iz prefabriciranih in premičnih modularnih enot, vendar mora biti njegov zunanji ovoj v leseni izvedbi ali v kombinaciji z lesom.

V objektu morajo biti trije sklopi, in sicer sanitarije, garderobe in informacijska točka. Okvirne zahteve za opremo v objektu so podane v nadaljevanju.

* Sanitarije:
* za invalide: 1 stranišče + 1 umivalnik (lahko združeno z ženskimi sanitarijami)
* za ženske: 2(-3) stranišča + 2 umivalnika
* za moške: 1(-2) stranišča + 2(-3) pisoarji + 1(-2) umivalnika
* previjalna miza
* Garderobe:
* 2 kabini za preoblačenje (zaradi jahačev; po cca. 1x1,25 m)
* 2 daljši klopi (po cca. 2 m) s fiksnimi obešalniki za preoblačenje otrok (kot v šolah)
* 1 vrsta garderobnih omaric za oblačila na zaklepanje (š 0.5, d cca. 2 m, v do 1,9 m)
* osrednji prostor za gibanje v garderobi (pred klopmi, kabinami in omaricami)
* Informacijska točka:

Gre za prostor, v katerem lahko obiskovalci dobijo informacije o ožjem in širšem rekreacijskem območju, območju Temenice, konjeniškem centru, itd. V prostoru bo nameščena interaktivna tabla. Prostor mora biti odprt in prehoden ter imeti kakšno klop ob robovih za počitek. Možna je povezava s sanitarijami in garderobami (torej skupno en vhod, ni pa nujno). V njem mora biti dovolj prostora za gibanje ene večje skupine ljudi. Površina bi bila približno 10 m2 (+/-).

1. **Ekološki otok za odpadke**

Na terenu je potrebno preveriti, ali ekološki otok že obstaja ter ali je umeščen in oblikovan ustrezno.

1. **Usmerjevalne in obvestilne table:** športno-rekreacijski center, Rudolfova pot, jazbečeva pot, konjeniška pot – jahalni krog, motorični – doživljajski park, Temenica – poti, opazovalnice, izposoja kanujev, Luknja,…
2. **Izobraževalne table:** favna in flora Temenice, opis naprav motoričnega – doživljajskega parka,…
3. **Urbana oprema:**

Predvideti je potrebno klopi za sedenje, koše, morebitno (ambientalno) razsvetljavo, pitnik ipd.

1. **Prostor za izposojo kanujev:**

Na Temenici je predvidena tudi plovba za obiskovalce, zato se na območju obravnave predvidi možnost izposoje kanujev oz. kajakov.

1. **Jahalni krog (pot) in ostale poti:**

glej 'konjeništvo'.

**OSTALO:**

1. **Rušitev objektov:**

Devet od enajstih nekdanjih vojaških objektov je predvidenih za rušenje. Utrjene površine na lokacijah odstranjenih objektov se lahko uporabi za nove objekte in ureditve.

1. **Sečnja dreves, odstranjevanje podrasti in košnja:**

Po prvi oceni gozdarjev je potrebno odstraniti za približno 130 m3 drevesne mase. V kratkem je predviden ponoven pregled gozdarjev, ki bodo natančno določili drevesa, ki se ohranijo in včlenijo v parkovno ureditev območja. Ta drevesa bodo posneta v geodetskem načrtu.

1. **Večnamenski objekt (objekti):**

Dolgoročno je predvidena izgradnja večnamenskega objekta ali objektov, v katerem bo osrednji servis za območje in bo lahko imel naslednje vsebine:

* informacijskega točka športno-rekreacijskega parka
* javne sanitarije
* večnamenska dvorana – za predavanja, druženja, delavnice
* veterinarska ambulanta (za konje) s prostori za karanteno
* družinski center: športne dejavnosti v notranjih prostorih – plezalna stena, igrala za otroke, fitnes, drugi športi (mini telovadnica), izobraževalne dejavnosti – glasba, ustvarjalne delavnice,…
* pisarna/e za potrebe parka
* sobe/apartmaji za športnike - obiskovalce
* možnost servisa za obiskovalce morebitnega bazenskega kompleksa – kot del objekta (sanitarije, garderobe, gostinska ponudba).